אלי טולדנו

טולי ומגי אשתו
אליעזר ("טולי") טולידנו (נולד ב-14 במאי 1952) הוא קצין צה"ל במילואים בדרגת תת-אלוף, שירת כקצין הנדסה קרבית ראשי.

== ראשית חייו ==
טולידנו אלי (טולי), נולד בעיר מקנס במרוקו, להוריו זוהרה ואליהו טולידנו. עלה עם משפחתו בשנת 1954, הוא השישי מבין שבעה אחים וכולם התגוררו במגדל העמק, האח הבכור, יעקב טולדנו, היה ראש המועצה וסגן ראש העיר שנים רבות ואחיו שלמה הוא ד"ר לתנ"ך ואיש חינוך שלימד בבית הספר רוגוזין שבעיר. 

בצעירותו היה חניך מצטיין בגדנ"ע אויר שהועבר על ידי אנשי חיל האוויר מבסיס רמת דוד וקיבל זימון לקורס טיס, אולם לאחר המיונים הוצב בחיל הנדסה קרבית.

== שירות צבאי ==
התגייס באוגוסט 1970 והיה מיועד לקורס טיס אך הוצב בחיל ההנדסה הקרבית. עבר מסלול הכשרה בחיל בבט"ר עציון, קורס מ"כים חי"ר, קורס מש"קים, בה"ד 1, וקורס קציני הנדסה.

תפקידו הראשון היה מפקד מחלקה, ובמסגרתו נשלח לצפון להשתתף בחדירות ומבצעים מעבר לגבול הלבנוני והסורי, כולל עם סיירת גולני ועם חטיבת ברק במבצע קלחת 4 בדרום לבנון באזור הפתח-לנד.

במלחמת יום הכיפורים היה סגן מפקד פלוגה והשתתף בקרב בחזית רמת הגולן תחת חטיבה 205 בפיקוד יוסי פלד, השתתף בהדיפת ההתקפה הסורית בדרום רמת הגולן, הגיע לתל סאקי עם בוקר ביום שני וסייע בחילוץ הפצועים וחללי הנח"ל במקום. במהלך הלחימה זיהה את טילי הפרוג שנורו לעבר בסיס רמת דוד כנף 1, טילים אשר פגעו במגדל העמק סמוך לבניין בו התגורר עם הוריו.

לאחר המלחמה שירת כמפקד פלוגה בקורס מש"קים, סגן מפקד בסיס טירוני ההנדסה, קצין אגם בהנדסה אוגדה 36 געש, מפקד גדוד 605 במהלך הלחימה בדרום לבנון, כולל פינוי צה"ל מאזור הרי השוף וביירות, מפקד ההנדסה בפיקוד צפון בתקופה רווית מבצעים כולל מבצע חוק וסדר (מיידון), בניית קו המוצבים ברצועת הביטחון, והתמודדות עם בעיית המטענים.

בהמשך היה טולידנו מפקד בית הספר להנדסה צבאית בהל"צ 14, למד שנה במכללה לביטחון הלאומי בלונדון - R.C.D.S, ובספטמבר 1995 מונה לקצין ההנדסה קרבית הראשי בדרגת תת-אלוף עד סוף 1999.
במהלך כהונתו כקצין ההנדסה הראשי, הוקמה יחידת יהל"ם שאוחדה מסיירת יעל וסילוק פצצות, ומינה מפקדים מצטיינים מכלל החיל בוגרי תפקידי מג"ד להיות מפקדים ביחידה זו. בנוסף, עסק בשינוי מסלולי ההכשרה, בעדכון שיטת המיונים ליחידה, האימונים והאמל"ח.

היחידה שולבה בלחימה בלבנון בהתמודדות עם מטעני החבלה של חזבאללה.

טולידנו שם דגש על נושא הטיפול בפרט, טיפוח החייל כאדם וכלוחם, העלאת המוטיבציה לשירות בחיל, הורדת אחוזי הנשירה בצורה משמעותית, ועל כך הרמטכ"ל דאז רא"ל אמנון ליפקין שחק ציין לא פעם את ההצלחה של חיל ההנדסה.

כמו כן, הוקמו שתי פלוגות אב"כ במרכז אב"כ, הוגברו אימוני המילואים בבסיס צאלים, נרכשו דחפורים חדשים ונכנס לפעילות טנק-גישור-כפול-גשר (טאנדם).
טולי והאלוף יוסי פלד ברמת הגולן
בעקבות הלחימה בדרום לבנון, דחף טולידנו כקהנ"ר את שילוב לוחמי הגדודים הסדירים, יהל"ם וכלל יחידות החיל לפעילות מבצעית - הן ככוח הנדסה והן ככוח חי"ר באזורי הצפון, לבנון, איו"ש ועזה.

בתקופתו בוצרו מחדש כל מוצבי צה"ל בדרום לבנון בתוספת מיגון מסיבי, מוצבים שלבסוף פוצצו על ידי כוחות בנסיגה מלבנון במאי 2000.

== לאחר השחרור ==
בשנת 2001 מונה כמנהל מרחב חיפה והצפון בעמידר, ובהמשך כמנהל מחוז צפון - מחוז שפעל מקריית שמונה ועד נתניה וכפר סבא.

בחברת עמידר פעל בתחושת שליחות למען הדיירים, תוך שיפוץ ושדרוג אלפי דירות. דאג למיגון וחיזוק מעל 150 בניינים כנגד רעידות אדמה, והביא את המחוז למצטיין בכל השנים בהן פעל. סיים באפריל 2022.

== השכלה ==
טולידנו בעל תואר ראשון מאוניברסיטת חיפה, וכן בוגר המכללה לביטחון הלאומי בלונדון בהצטיינות R.C.D.S - Royal College of Defense Studies.

== חיים אישיים ==
נשוי למרגלית (מגי) ולהם ארבע בנות ועשרה נכדים.

==קישורים חיצוניים==

*[http://www.handasa.org.il/page_14192 תא"ל אלי טולדנו 1999-1995], אתר עמותת חיל ההנדסה הקרבית

==הערות שוליים==

קטגוריה:תתי-אלופים בצה"ל
אלי
קטגוריה:קציני הנדסה ראשיים
קטגוריה:מפקדי בית הספר להנדסה קרבית
קטגוריה:קציני הנדסה של פיקוד הצפון
קטגוריה:מפקדי גדוד 605
קטגוריה:ישראלים שנולדו במאה ה-20
קטגוריה:חיילי חיל ההנדסה במלחמת יום הכיפורים